బాగ్డోగ్రా విమానాశ్రయం

బాగ్డోగ్రా విమానాశ్రయం (IATA: IXB, ICAO: VEBD) భారతదేశంలోని పశ్చిమ బెంగాల్ రాష్ట్రంలో సిలిగురి నగరానికి సేవలందించే కస్టమ్స్ విమానాశ్రయం. ఇది సిలిగురి నగర కేంద్రానికి నైరుతి దిశలో సుమారు 12 కిలోమీటర్ల దూరంలో ఉన్న బాగ్డోగ్రాలో ఉంది. ఇది భారత వైమానిక దళంకు చెందిన బాగ్డోగ్రా వైమానిక స్థావరంలో ఏర్పాటు చేసిన సివిల్ ఎన్‌క్లేవ్ గా నిర్వహించబడుతోంది. ఈ విమానాశ్రయం డార్జిలింగ్, గ్యాంగ్‌టక్, కుర్సియాంగ్, కాలింపాంగ్, మిరిక్ వంటి కొండ ప్రాంత పర్యాటక కేంద్రాలుతో పాటు ఉత్తర బెంగాల్ ప్రాంతానికి ప్రధాన ప్రవేశద్వారంగా ఉంది. సిలిగురి ఒక ముఖ్యమైన రవాణా, ఆర్థిక కేంద్రం కావడంతో ప్రతి సంవత్సరం వేలాది మంది ప్రయాణికులు, పర్యాటకులు ఈ విమానాశ్రయాన్ని ఉపయోగిస్తారు. భారత ప్రభుత్వం 2002లో ఈ విమానాశ్రయానికి పరిమిత అంతర్జాతీయ విమానాశ్రయం హోదాను కల్పించింది. దీని ద్వారా బ్యాంకాక్–సువర్ణభూమి, పారోలకు పరిమిత అంతర్జాతీయ విమాన సర్వీసులు ప్రారంభమయ్యాయి. ఇది కొలకతా విమానాశ్రయం తరువాత పశ్చిమ బెంగాల్ రాష్ట్రంలో రెండవ అత్యంత రద్దీ విమానాశ్రయం. విమానాశ్రయం ఆర్ద్ర ఉపఉష్ణమండల వాతావరణం (కోప్పెన్ వర్గీకరణ: Cwa) కలిగిన ప్రాంతంలో ఉంది. వేసవికాలంలో వేడి, తేమ ఎక్కువగా ఉండగా, శీతాకాలంలో చల్లటి వాతావరణం ఉంటుంది. అన్ని కాలాల్లో వర్షపాతం నమోదవుతున్నప్పటికీ, శీతాకాలం తక్కువ వర్షపాతంతో ఉంటుంది. 2014–15లో ఈ విమానాశ్రయం ద్వారా ప్రయాణించిన వారి సంఖ్య తొలిసారిగా 10 లక్షలు దాటింది. ఆ సంవత్సరంలో ప్రయాణికుల రద్దీ 43.6% పెరిగింది. 2019–20లో 32 లక్షల మంది ప్రయాణికులకు సేవలందించింది. ఇది అంతకుముందు సంవత్సరంతో పోలిస్తే 11.2% వృద్ధి. దీంతో ఇది భారతదేశంలోని 17వ అత్యంత రద్దీ విమానాశ్రయంగా నిలిచింది. ఈ విమానాశ్రయం ద్వారా 13 విమానాశ్రయాలకు సేవలు అందుతున్నాయి. భారతదేశం, భూటాన్, థాయ్‌లాండ్ దేశాలకు అనుసంధానాన్ని కల్పిస్తోంది. ఇక్కడి నుండి అత్యధికంగా నడిచే మార్గం ఇందిరా గాంధీ అంతర్జాతీయ విమానాశ్రయం, ఢిల్లీ మార్గం. వైమానిక దళ స్థావరం ఈ వైమానిక స్థావరం భారత వైమానిక దళం యొక్క 20వ వింగ్‌కు కేంద్రంగా ఉంది. అదనంగా, నం. 8 స్క్వాడ్రన్‌కు చెందిన మిగ్-21 FL యుద్ధ విమానాలు, ఒక హెలికాప్టర్ యూనిట్ కూడా ఇక్కడ ఉన్నాయి. అలీపుర్‌దువార్ జిల్లాలోని హాసిమారా వైమానిక స్థావరంతో కలిసి, ఉత్తర పశ్చిమ బెంగాల్, సిక్కిం, అవసరమైతే భూటాన్ ప్రాంతాలపై యుద్ధవిమాన కార్యకలాపాలను నిర్వహించే బాధ్యత ఈ స్థావరంపై ఉంది. ఇది సమీపంలోని సుక్నాలో ఉన్న భారత సైన్యపు XXXIII కార్ప్స్ కు సంబంధించిన మొత్తం సైనిక వైమానిక రాకపోకలకు కూడా సేవలందిస్తుంది. విస్తరణ పశ్చిమ బెంగాల్ ప్రభుత్వం 2010లో రాత్రి ల్యాండింగ్ సౌకర్యాల అభివృద్ధి కోసం 14.5 acres (5.9 ha) భూమిని భారత పౌర విమానయాన మంత్రిత్వ శాఖకు అప్పగించింది. అదే సమయంలో భారత విమానాశ్రయాల ప్రాధికార సంస్థ (AAI) విమానాశ్రయ ఏప్రాన్ ను విస్తరించి, ఒకేసారి ఐదు న్యారో-బాడీ విమానాలు నిలిపివేయగల సామర్థ్యాన్ని కల్పించింది. విమానాశ్రయ విమాన రాకపోకల నియంత్రణ (ATC), రన్‌వేలను నిర్వహించే భారత వైమానిక దళం 2013లో పౌర విమానాలకు రాత్రి ల్యాండింగ్‌కు అనుమతి ఇచ్చింది. దీంతో సాయంత్రం 6 గంటల తర్వాత కూడా విమాన సేవలు నిర్వహించగలిగే పరిస్థితి ఏర్పడింది. ఏళ్ల తరబడి పెరుగుతున్న ప్రయాణికుల రద్దీని దృష్టిలో ఉంచుకుని, 2022లో విమానాశ్రయం యొక్క ఏకైక రన్‌వే పునరుద్ధరణ పనుల కోసం ఏప్రిల్ 11 నుండి 25 వరకు మొత్తం 14 రోజులపాటు మూసివేయబడింది. కొత్త టెర్మినల్ భవనం నిర్మాణం 2024 నాల్గవ త్రైమాసికంలో ప్రారంభమైంది. ఇది 2027 మార్చి నాటికి పూర్తయ్యే అవకాశం ఉంది. కొత్త టెర్మినల్‌లో 16 పార్కింగ్ బేలు, 10 ఏరోబ్రిడ్జ్‌లు, అలాగే రన్‌వేకు సమాంతరంగా ఒక టాక్సీవే నిర్మించబడుతుంది. ఈ టెర్మినల్ మొత్తం 1 లక్ష చదరపు మీటర్ల విస్తీర్ణంలో, సుమారు ₹3,000 కోట్ల వ్యయంతో నిర్మించబడుతోంది. ఇది సంవత్సరానికి 1.25 కోట్ల (12.5 మిలియన్) మంది ప్రయాణికులను నిర్వహించే సామర్థ్యాన్ని కలిగి ఉంటుంది. కొత్త టెర్మినల్ రూపకల్పనను సి.పి. కుక్రేజా ఆర్త్కిటెక్ట్స్ సంస్థ ఆర్కిటెక్చరల్, ఇంజినీరింగ్ సలహాదారుగా నిర్వహించగా, నిర్మాణ కాంట్రాక్టును కల్పతరు ప్రజెక్ట్స్ ఇంటర్నేషనల్ లిమిటెడ్ దక్కించుకుంది. విమానాశ్రయ విస్తరణ పూర్తయిన తరువాత మరిన్ని అంతర్జాతీయ విమానాలు ఇక్కడ దిగే అవకాశం ఏర్పడుతుంది. తద్వారా ప్రస్తుతం కస్టమ్స్ విమానాశ్రయంగా ఉన్న బాగ్డోగ్రా విమానాశ్రయం పూర్తి స్థాయి అంతర్జాతీయ విమానాశ్రయంగా అభివృద్ధి చెందుతుందని భావిస్తున్నారు. విమానయాన సంస్థలు, గమ్యస్థానాలు ప్రమాదాలు, సంఘటనలు 23 మే 2008: భారత వైమానిక దళంకు చెందిన ఒక మిగ్-21 విమానం సాంకేతిక లోపం, ల్యాండింగ్ గేర్ ఇరుక్కుపోవడం వల్ల బెల్లీ ల్యాండింగ్ చేయాల్సి వచ్చింది. విమానం రన్‌వేపై బలంగా దిగడంతో మంటలు చెలరేగాయి. పైలట్ సురక్షితంగా బయటపడ్డాడు. అనంతరం ఆ విమానాన్ని పూర్తిగా సేవల నుండి తొలగించారు. 5 జూలై 2013: న్యూఢిల్లీ నుండి వచ్చిన ఎయిర్ ఇండియా విమానం AI879 ల్యాండింగ్ అనంతరం ఏప్రాన్ వైపు టాక్సీయింగ్ చేస్తున్నప్పుడు టాక్సీవే నుండి జారిపోయింది. ఎవరూ గాయపడలేదు. ప్రయాణికులను వెంటనే విమానం నుండి దించారు. విమానానికి స్వల్ప నష్టం సంభవించగా, దానిని తిరిగి టాక్సీవేపైకి తీసుకురావడానికి సుమారు 7 గంటలు పట్టింది. 11 జూలై 2014: ఇండిగో విమానం 6E472, ఎయిర్ ఇండియా విమానం AI879 మధ్య ప్రమాదం తృటిలో తప్పింది. రెండు విమానాలకు ట్రాఫిక్ కొలిజన్ అవాయిడెన్స్ సిస్టమ్ (TCAS) హెచ్చరిక జారీ అయింది. TCAS సూచనల మేరకు ఇండిగో విమానం వెంటనే దిగువకు వెళ్లగా, ఎయిర్ ఇండియా విమానం కుడివైపు మళ్లింది. అనంతరం రెండు విమానాలు సురక్షితంగా దిగాయి. ఎటువంటి గాయాలు సంభవించలేదు. 15 ఫిబ్రవరి 2019: ఎయిర్ ఏషియా ఇండియాకు చెందిన ఒక ఎయిర్‌బస్ A320 విమానం బాగ్డోగ్రా నుండి బెంగళూరుకు బయలుదేరేందుకు రన్‌వేపై తిరుగుతున్న సమయంలో ఎడమ వైపు రెక్క చివరనున్న షార్క్‌లెట్ దెబ్బతింది. నిర్దేశిత విధానాలను ఉల్లంఘించినందుకు సంబంధిత ఇద్దరు పైలట్లను భారత పౌర విమానయాన మహానిర్దేశక సంస్థ (DGCA) ఆరు నెలలపాటు సస్పెండ్ చేసింది. 16 డిసెంబరు 2019: కొలకతాకు వెళ్తున్న ఒక ఇండిగో A320neo విమానం ఇంజిన్ లోపం కారణంగా అత్యవసర ల్యాండింగ్ చేసింది. ఆ విమానంలో ఉపయోగించిన Pratt & Whitney PW1000G ఇంజిన్లలో ఒకదానిపై అవసరమైన సవరణలు చేయకపోవడంతో ఈ సమస్య తలెత్తింది. 7 మార్చి 2025: భారత వైమానిక దళంకు చెందిన ఒక అంటోనోవ్ An-32 విమానం బాగ్డోగ్రా విమానాశ్రయంలో ల్యాండింగ్ సమయంలో కూలిపోయింది. విమానం పూర్తిగా ధ్వంసమైనప్పటికీ, ఎటువంటి ప్రాణనష్టం సంభవించలేదు. గమనికలు మూలాలు బాహ్య లింకులు బాగ్డోగ్రా విమానాశ్రయం – భారత విమానాశ్రయాల ప్రాధికార సంస్థ అధికారిక వెబ్‌సైట్